परिचय सम्मेलन में 13 जोड़े हुए तय
सिंधु विकास परिषद ग्वालियर के तत्वावधान में रविवार को सिंध विहार कम्युनिटी हॉल में आयोजित सिंधी युवक -युवती परिचय सम्मेलन में 117 युवक -युवतियों ने मंच पर आकर परिचय दिया। इनमें से 13 जोड़े विवाह के लिए तय हुए।
सिंधी समाज के 17वें युवक-युवती परिचय सम्मेलन का शुभारंभ केंद्रीय मंत्री नरेंद्र सिंह तोमर, पूर्व मंत्री भगवान सिंह यादव, पूज्य सिंध हिंदू जनरल पंचायत के अध्यक्ष श्रीचंद वलेचा, वरिष्ठ समाजसेवी वासुदेव जोतवानी ने दीप प्रज्वलित कर किया। इस मौके पर परिचय सम्मेलन की पत्रिका का विमोचन भी किया गया। कार्यक्रम में अतिथि के रूप में पीतांबर लोकवानी, खेमचंद्र गुरवानी, सुदामामल मुखी, मंगाराम गाबरा, ठाकुरदास जयसिंघानी उपस्थित थे। स्वागत भाषण सिंधु विकास परिषद के अध्यक्ष डॉ. वीके कुंदवानी ने दिया।
इस मौके पर नरेंद्र सिंह तोमर ने कहा कि इस तरह के आयोजन होते रहने चाहिए। इससे माता -पिता को विवाह योग्य पुत्र, पुत्रियों के लिए सुयोग्य जीवन साथी खोजने के लिए परेशान नहीं होना पड़ता। परिचय सम्मेलन आज के युग में महती आवश्यकता बन गए हैं। इसके उपरांत परिचय सम्मेलन प्रारंभ हुआ। सम्मेलन में 117 युवक -युवतियों ने अपना परिचय दिया। इसमें 5 रिश्तों पर आम सहमति व्यक्त की गई। सम्मेलन में कुल 13 रिश्ते तय हुए। कार्यक्रम के दौरान पूर्व मंत्री भगवान सिंह यादव को सिंधु हितैषी सम्मान और डॉ. एमएल दौलतानी को सिंधी समाज के गौरव सम्मान से सम्मानित किया गया। पार्वती देवी अचंतानी, दीपक पमनानी को भी सम्मानित किया गया। सम्मेलन में जन्मपत्री का मिलान पं. अशोक शर्मा, पं. अनिल शर्मा ने किया। संचालन डॉ. वीके कुंदवानी ने तथा आभार हरीश ब्रिजवानी ने व्यक्त किया।
hin_Deva hin_Deva hin_Deva hin_Deva